***ሕድሪ ዝጠልም ከይቀሰነ ይነብር!***

*ሕልሚ ሓሊመ ትማሊ፡ ድቃስ ዝኸልእ ዝጽንቅቅ ዓሊ፡ ክትፈትሖ ዘሸግር ዘይክእሎ ጦንቋሊ፡ ኣብ ሃዋሁ ዘንጠልጥል ኣይታሕቲ ኣይላዕሊ።*

*እወ ሕልሚ ዘጨንቕ ብጣዕሚ፡ ከይፈትሖ ሲኢነ ዓቕሚ፡ ዓው ኢልካ ዘይንገር ንሰማዒ፡ ጌሩኒ ኣይሰምዕ ኣይርኢ።*

*ዝገብሮ ጠፊኡኒ ንመን ከም ዝነግሮ፡ ሓንጎለይ ተናዊጹ ኮይነ ዝሮሙሮ፡ ውሕጥ ከየብሎ ዝሓንቕ ጎሮሮ፡ እረ ኣማስይኡስ እንታየ ዝገብሮ?*

*ድሕሪ ብዙሕ ሕቶ ከጨንቓ ንነብሰይ፡ መልሲ ረኺበ ኣሰይ ኣሰይ፡ ዕረፍቲ ረኺባ ትንፋሰይ፡ ለካስ ሕድሪ ምርሳዕ’ዩ ናይ ስዉኣተይ።*

*ሕድሪ ኣሎና እወ ዕዳ ሕልና፡ ንስኹም ጽንሑ ንሕና ክሓልፍ ንዝበሉና ከይንርስዕ ከይንጠልም ዝመሓልና፡ ሕጂ ድኣ ስለምንታይ ቃልና ኣዕቢርና?*

*ገለ ስድራቤቶም ረሲዕና፡ ገለ ድማ መብጽዓና ኪሕድና፡ ገለውን መሳርሒ ጸላእትና ኮይና፡ እዚ ድዩ ጻማ ሰማእታትና?*

*ንመለስ ንድሕሪት ኣብ ሱሳታት፡ ንዘክር መድረኽ ሰብዓታት፡ ከመይ ገርካ ይርሳዕ ሰማንያታት፡ እሰባት እንዲና ከፊልና ሙዑታት።*

*ታሪኽና ከይ ጉብጥ ንጠንቀቕ ኩልና፡ ጽባሕ ከይንገድፈሎም ጽልኢ ንደቕና፡ ጣዕሳ ዋጋ የብሉን ተነድቀ ምስ ኣፍረስና፡ ከድቕስ ክንትስእ ንዘክር ለበዋ ሰማእታትና*

*ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር*